Na osnovu člana 257. stav 6. Zakona o bezbednosti saobraćaja na putevima („Službeni glasnik RSˮ, br. 41/09, 53/10, 101/11, 32/13 – US, 55/14, 96/15 – dr. zakon, 9/16 – US, 24/18, 41/18, 41/18 – dr. zakon, 87/18 i 23/19),

Ministar unutrašnjih poslova donosi

**PRAVILNIK**

**o bližim uslovima o sadržaju, načinu prikuplјanja i dostave podataka neophodnih za izradu Centralnog informacionog sistema tehničkih pregleda vozila**

"Službeni glasnik RS", broj 104 od 31. jula 2020.

**Predmet Pravilnika**

Član 1.

Ovim pravilnikom propisuju se bliži uslovi o sadržaju, načinu prikuplјanja i dostave podataka koji su neophodni za izradu Centralnog informacionog sistema tehničkih pregleda vozila (u dalјem tekstu: CISTEP).

**Svrha i pristup**

Član 2.

CISTEP je skup aplikacija i servisa koji omogućavaju prikuplјanje i dostavu propisanih podataka od strane privrednih društava ovlašćenih za vršenje tehničkog pregleda vozila (u dalјem tekstu: tehnički pregled), centralizovanu obradu podataka, povezivanje sa drugim sistemima sa cilјem dvosmerne razmene podataka, kao i uvide, pretrage i izveštavanja po svim relevantnim podacima koji će biti predmet evidencije informacionog sistema.

Uvođenjem CISTEP-a unifikuje se rad tehničkih pregleda i digitalizuje se proces vršenja tehničkog pregleda vozila, obezbeđuje se jedinstvena baza podataka, kontrola rada tehničkog pregleda i povezanost sa drugim sistemima, shodno mogućnostima tih sistema.

Pristup CISTEP-u, u smislu unosa podataka, mogu da imaju određena lica Ministarstva unutrašnjih poslova (u dalјem tekstu: Ministarstvo) i tehničkog pregleda, u skladu sa ulogom koju imaju u postupku izdavanja ovlašćenja, odnosno vršenju nadzora i kontrole rada privrednih društava i u postupku vršenja tehničkog pregleda vozila.

**Sadržina**

Član 3.

Sadržinu CISTEP-a čine:

1) podaci o privrednim društvima koja se bave vršenjem tehničkog pregleda vozila, i to:

(1) broj upisa u registar – identifikaciona oznaka,

(2) puno poslovno ime privrednog društva,

(3) skraćeno poslovno ime privrednog društva,

(4) sedište privrednog društva,

(5) poslovno ime ogranka,

(6) sedište ogranka,

(7) adresa na kojoj se nalazi objekat ili poligon za obavlјanje tehničkog pregleda vozila,

(8) matični broj i PIB privrednog društva, odnosno ogranka privrednog društva,

(9) kod privrednog društva, odnosno ogranka privrednog društva,

(10) vrste vozila za čije vršenje tehničkog pregleda je privredno društvo, odnosno ogranak privrednog društva ovlašćeno,

(11) broj rešenja o ovlašćenju za vršenje tehničkog pregleda vozila,

(12) datum izdavanja rešenja za vršenje tehničkog pregleda vozila,

(13) broj rešenja o oduzimanju ovlašćenja za vršenje tehničkog pregleda vozila,

(14) datum oduzimanja ovlašćenja za vršenje tehničkog pregleda vozila,

(15) datum privremenog prestanka rada i vreme trajanja prestanka,

(16) osnovni pokazatelјi o tehničkim pregledima vozila po privrednim društvima, odnosno ograncima privrednih društava;

2) podaci o odgovornom licu i kontrolorima svakog privrednog društva koja se bave vršenjem tehničkog pregleda vozila, i to:

(1) ime i prezime,

(2) jedinstveni matični broj građanina – JMBG,

(3) kategorija vozačke dozvole,

(4) broj licence,

(5) datum izdavanja licence;

3) informacije o radnom vremenu linija tehničkih pregleda;

4) podaci o vršenju tehničkih pregleda vozila (shodno Zapisniku o vršenju tehničkog pregleda vozila koji je sastavni deo Pravilnika o tehničkom pregledu vozila), i to:

(1) osnovni podaci o vršenju tehničkog pregleda vozila,

(2) podaci o stranci,

(3) podaci o vozilu,

(4) podaci o izvršenim merenjima pomoću uređaja i proračunima,

(5) ocena tehničke ispravnosti vozila,

(6) stepen neispravnosti vozila,

(7) utvrđene tehničke neispravnosti;

5) fotografija, kada se na poligonu vrši fotografisanje vozila u slučaju vršenja tehničkog pregleda na poligonu, i to jedna fotografija prednje strane vozila, sa video nadzora u trenutku kad se prednja osovina vozila nalazi na valјcima za merenje sile kočenja.

**Povezivanje sa drugim sistemima**

Član 4.

CISTEP se povezuje sa više postojećih informacionih sistema u Ministarstvu i Agenciji za bezbednost saobraćaja (u dalјem tekstu: Agencija), kao i sa informacionim sistemima drugih organa i institucija, a naročito sa:

1) Jedinstvenim informacionim sistemom Ministarstva (u dalјem tekstu: JIS), koji obuhvata informacione sisteme i u njima sadržane podatke koji se odnose na:

(1) Registraciju vozila,

(2) Tehnički pregled vozila,

(3) Obuku kandidata za vozača,

(4) Saobraćajne prekršaje i nezgode – SN liste,

(5) Evidenciju vozača;

2) Informacionim sistemom Agencije koji obuhvata informacione sisteme i u njima sadržane podatke koji se odnose na:

(1) kontrolore koji poseduju dozvolu (licencu),

(2) ispitivanje prepravlјenih i pojedinačno proizvedenih vozila,

(3) kontrolisanje motornih vozila sa ugrađenom opremom za pogon na tečni naftni gas (TNG),

(4) kontrolisanje motornih vozila sa ugrađenom opremom za pogon na komprimovani prirodni gas (KPG),

(5) kontrolisanje motornih i priklјučnih vozila koja se uvoze kao upotreblјavana,

(6) preglede tahografa,

(7) potvrde o saobraznosti;

3) Centralnim registrom obaveznog socijalnog osiguranja (CROSO);

4) Informacionim sistemom Agencije za privredne registre (APR);

5) Informacionim sistemom eUprave, u cilјu izdavanja registracione nalepnice na tehničkom pregledu.

CISTEP obezbeđuje i povezivanje Ministarstva sa drugim državnim organima, odnosno imaocima javnih ovlašćenja, u cilјu razmene i korišćenja u skladu sa svojim nadležnostima, odgovarajućih podataka iz CISTEP-a i posebnih sistema i evidencija, koji mogu biti od interesa za rad Ministarstva i tih organa.

Povezivanje se obezbeđuje neposrednim pristupom – integracijom sa informacionim sistemima drugih organa i institucija ili posrednim pristupom – integracijom sa sistemima koji već obezbeđuju ažurne podatke iz drugih sistema.

**Način prikuplјanja i dostave podataka**

Član 5.

Prikuplјanje i dostava podataka koji, saglasno članu 3. ovog pravilnika, predstavlјaju sadržinu CISTEP-a vrši se tako što se za CISTEP obezbeđuje pretraga podataka po različitim kriterijumima i parametrima, uvid u podatke, kao i generisanje i štampu potrebnih izveštaja, i to:

1) bez direktne integracije CISTEP-a sa informacionim sistemima organa, ako informacioni sistem iz koga se vrši prikuplјanje, odnosno dostava podataka (npr. evidencija zahteva za izdavanje ovlašćenja i rešenja o ovlašćenju za vršenje tehničkog pregleda vozila) podržava neke od navedenih integracija (CROSO, APR i dr.), odnosno neposrednu razmenu;

2) kroz integraciju sa JIS-om i podacima koji su prethodno određeni kao dostupni – uz obezbeđivanje dvosmerne komunikacije, korišćenjem tehnologije WEB servisa, a ne direktnog pristupa bazama podataka JIS-a.

CISTEP ima jedinstven interfejs i model podataka za svaku vrstu uređaja kojima se omogućava preuzimanje podataka sa svih uređaja koji se, shodno Pravilniku o tehničkom pregledu, koriste na tehničkom pregledu (izmerene vrednosti i vreme merenje koje je sistemsko) a koji su potrebni za utvrđivanje tehničke ispravnosti vozila, i to uređaja:

1) za merenje sila kočenja na obimu točkova;

2) za merenje dimnosti izduvnih gasova dizel motora;

3) za merenje emisije izduvnih gasova motora sa aktivnim palјenjem;

4) za merenje brzine mopeda;

5) za merenje usporenja vozila;

6) za merenje osovinskog opterećenja vozila (vaga).

Ako na tehničkim pregledima postoji više različitih proizvođača za istu vrstu uređaja (npr. različiti proizvođači uređaja za merenje sile kočenja), svi proizvođači se prilagođavaju jednom zajedničkom interfejsu i modelu koji će biti definisan za taj tip uređaja.

Podaci sa uređaja preuzimaju se automatski ili kroz izložene servise na strani CISTEP-a, ili kroz dostavlјanje datoteke nastale izvozom podataka o merenjima sa uređaja – koje kontrolor dostavlјa u CISTEP preko aplikativnih formi.

Podaci o izvršenim merenjima pomoću uređaja i proračunima, odnosno podaci o prethodno definisanim dozvolјenim vrednostima parametara merenja, u zavisnosti od vrste vozila, kao i proračun potrebnih parametara (kočni koeficijent sile kočenja, razlika sile kočenja na točkovima iste osovine i dr.) preuzimaju se nakon što CISTEP sve izmerene vrednosti koje se upisuju u zapisnik automatski uporedi sa normativima iz Pravilnika o podeli motornih i priklјučnih vozila i tehničkim uslovima za vozila u saobraćaju na putevima i signalizira tehničku ispravnost vozila, a bez mogućnosti izmene prethodno izmerenih i u zapisnik automatski unetih podataka.

Prikuplјanje i dostava podataka između korisnika CISTEP-a, odnosno pravnih lica – privrednih društava ovlašćenih za vršenje tehničkog pregleda vozila i Ministarstva vrši se dok pravna lica imaju ovlašćenje (važeće rešenje) i dok zaposleni u tom licu imaju položaj odgovornog lica (kontrolor, administrator i dr.) za vršenje tehničkog pregleda vozila, a upotrebom pristupne šifre koju privrednom društvu dodeli Ministarstvo i korišćenjem kvalifikovanih elektronskih sertifikata za pristup sistemu i uz upotrebu korisničkog imena i lozinke, kao i korišćenjem internet komunikacije koja mora biti zaštićena SSL sertifikatom.

CISTEP sistem, odnosno njegovo aplikativno rešenje evidentira sve relevantne akcije korisnika, uklјučujući uspešne i neuspešne pristupe sistemu, akcije unosa ili izmena podataka, tokove integracija i razmena podataka, uvide i pretrage, i sl. i to tako da administrator sistema može pristupiti podacima o evidentiranim akcijama tokom rada CISTEP sistema.

Nakon popunjavanja podataka u formi za unos i pridruživanja dokumenata, aplikativno rešenje omogućava štampanje posebnih obrazaca koji sadrže unete podatke, a to su: Zapisnik o vršenju tehničkog pregleda vozila; Potvrda o tehničkoj ispravnosti vozila i Izveštaj o utvrđenom stanju vozila, u skladu sa Pravilnikom o tehničkom pregledu vozila.

Putem veze sa JIS-om i eUpravom, nakon završenog tehničkog pregleda vozila, informacije o overi tehničke ispravnosti vozila preuzimaju se od strane JIS-a i eUprave.

Član 6.

CISTEP na osnovu identifikacione oznake vozila (VIN) vrši se pretraga kroz informacioni sistem Ministarstva, odnosno Agencije i vrši proveru podataka. U slučaju kada se podaci o vozilu ne nalaze u informacionom sistemu Agencije, vrši se ručni unos podataka.

CISTEP omogućava rad kontrolorima u skladu sa Pravilnikom o tehničkom pregledu vozila.

**Video nadzor**

Član 7.

CISTEP je povezan sa video nadzorom, tako da inspektori iz Uprave saobraćajne policije mogu da pristupe svakom tehničkom pregledu na teritoriji Republike Srbije, odnosno inspektori područnih policijskih uprava da vide tehničke preglede sa svoje teritorije, i na taj način vide tok tehničkog pregleda i vrše kontrolu ispravnosti utvrđivanja podataka koji se prikuplјaju, odnosno dostavlјaju u skladu sa ovim pravilnikom.

**Objavlјivanje i stupanje na snagu**

Član 8.

Ovaj pravilnik stupa na snagu osmog dana od dana objavlјivanja u „Službenom glasniku Republike Srbije”.

Broj 01-13960/19-14

U Beogradu, 27. jula 2020. godine

Ministar,

dr **Nebojša Stefanović,** s.r.